31992R3519
L 355/22
JURNALUL OFÍCIAL AL UNIUNII EUROPENE
REGULAMENTUL (CEE) NR. 3519/92 AL COMISIEI
din 4 decembrie 1992
de stabilire a unor norme de aplicare a completărilor la prima specială pentru producătorii de carne de vită și mânzat și la prima de menținere a efectivului de vaci care alăptează din Insulele Canare
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1601/92 al Consiliului din 15 iunie 1992 privind măsurile specifice referitoare la anumite produse agricole pentru Insulele Canare (1), în special articolul 12,
întrucât Regulamentul (CEE) nr. 1601/92 prevede măsuri specifice privind producția agricolă a Insulelor Canare; întrucât măsurile respective prevăd în sectorul cărnii de vită și mânzat completări la prima specială pentru masculii din specia bovină și la prima de menținere a efectivului de vaci care alăptează așa cum sunt ele prevăzute în legislația comunitară; întrucât, din motive de simplificare administrativă, ar trebui să se menționeze că acordarea acestor completări are loc în cadrul cererilor prezentate în temeiul regimului de prime menționat anterior;
întrucât, în aplicarea Regulamentului (CEE) nr. 1601/92, măsurile specifice se aplică de la 1 iulie 1992; întrucât ar trebui să se prevadă ca normele de aplicare să se aplice de la aceeași dată;
întrucât măsurile prevăzute de prezentul regulament sunt conforme cu avizul Comitetului de gestionare a cărnii de vită și mânzat,
ADOPTĂ PREZENTUL REGULAMENT:
Articolul 1
(1) Completarea la prima specială pentru masculii din specia bovină prevăzută la articolul 10 alineatul (2) din Regulamentul (CEE) nr. 1601/92 se acordă în cadrul cererilor pentru prima specială acordată producătorilor de carne de vită și mânzat.
(2) Completarea la prima de menținere a efectivului de vaci care alăptează prevăzută la articolul 10 alineatul (3) din Regulamentul (CEE) nr. 1601/92 se acordă în cadrul cererilor pentru prima de menținere a efectivului de vaci care alăptează.
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 1 iulie 1992.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 decembrie 1992.